Koτόπουλο «φασκιωμένο» σε αλμυρή και κρασάτη ζύμη
Είναι σημαντικό το κοτόπουλο να είναι δεμένο σφιχτά με σπάγκο, για να μη χάσει τα ζουμιά του.
1 κοτόπουλο περίπου 1,3 - 1,4 κιλά, σφιχτά δεμένο (αν δεν μπορούμε να το κάνουμε μόνοι μας, ζητάμε από τον κρεοπώλη να δέσει σφιχτά, με σπάγκο, τα πόδια και τις φτερούγες του κοτόπουλου), 10 σκελίδες σκόρδου, καθαρισμένες (οι 5 σκελίδες ολόκληρες και οι άλλες 5 ψιλοκομμένες - ή όσο σκόρδο θέλουμε), τα φύλλα από 1 ματσάκι φρέσκο θυμάρι ή φρέσκια ρίγανη, ψιλοκομμένα (σε μεγάλα σούπερ μάρκετ και φυτώρια - εναλλακτικά, βάζουμε 2 κουτ. σούπας θυμάρι ή ρίγανη, ξερά, τριμμένα), 1 γεμάτο φλιτζ. τσαγιού φύλλα φρέσκου βασιλικού (σε ορισμένα, μεγάλα σούπερ μάρκετ ή φυτώρια) ή δυόσμου, χοντροκομμένα, 600 γρ. αλεύρι για όλες τις χρήσεις, 600 γρ. αλάτι, χοντρό, 500 ml λευκό ξηρό κρασί, αλάτι, φρεσκοτριμμένο πιπέρι
Για το κoτόπουλο «φασκιωμένο» σε αλμυρή και κρασάτη ζύμη, προθερμαίνουμε το φούρνο στους 180° C. Σε ένα βαθύ μπολ ανακατεύουμε με ένα κουτάλι το αλεύρι με το χοντρό αλάτι. Ρίχνουμε σταδιακά το κρασί και ζυμώνουμε με τα χέρια μας, μέχρι να γίνει μια λεία και ελαστική ζύμη.Σε μια ελαφρώς αλευρωμένη επιφάνεια ανοίγουμε τη ζύμη με τον πλάστη σε παραλληλόγραμμο φύλλο, πάχους περίπου 1/2 εκ.Σκορπίζουμε πάνω στο φύλλο το ψιλοκομμένο σκόρδο, το θυμάρι ή τη ρίγανη και βάζουμε από πάνω, στο κέντρο του φύλλου, το κοτόπουλο. Γεμίζουμε την κοιλιά του με το βασιλικό, τις ολόκληρες σκελίδες σκόρδου, αλάτι, πιπέρι και κλείνουμε τη ζύμη σαν φάκελο, για να εγκλωβίσουμε μέσα το κοτόπουλο. Δεν πρέπει να αφήσουμε κενά.Στρώνουμε ένα μέτριο ταψί με λαδόκολλα, βάζουμε το «φασκιωμένο» κοτόπουλο και ψήνουμε για περίπου 2 ώρες. Το ξεφουρνίζουμε, σπάμε προσεκτικά με ένα μαχαίρι την κρούστα (η οποία δεν τρώγεται) και την ανοίγουμε. Η κρούστα από κάτω θα έχει κολλήσει στη λαδόκολλα, αλλά δεν μας πειράζει. Κόβουμε το κοτόπουλο σε μερίδες και σερβίρουμε. Η πέτσα του δεν θα έχει ροδίσει και θα είναι πολύ αλμυρή. Το ψαχνό του, όμως, θα είναι ιδιαίτερα ζουμερό, σωστά αλατισμένο και τέλεια αρωματισμένο από το κρασί, το σκόρδο και τα μυρωδικά. Συνοδεύουμε με πατάτες ατμού ή πουρέ.
Αλεύρι (ζύμες),Κοτόπουλο,Κρασί